CELEX: 62018TN0436
Language: el
Date: 2018-07-13 00:00:00
Title: Υπόθεση T-436/18: Προσφυγή της 13ης Ιουλίου 2018 — Prigent κατά Επιτροπής

1.10.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 352/37
            
         
      Προσφυγή της 13ης Ιουλίου 2018 — Prigent κατά Επιτροπής
      (Υπόθεση T-436/18)
      (2018/C 352/44)
      Γλώσσα διαδικασίας: η γαλλική
      
         Διάδικοι
      
      
         Προσφεύγων: Claude Prigent (Caudan, Γαλλία) (εκπρόσωπος: A. Bove, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να κρίνει παραδεκτή την παρούσα προσφυγή ακυρώσεως,
               
            
                  —
               
               
                  να κρίνει βάσιμους τους λόγους της προσφυγής,
               
            
                  —
               
               
                  κατόπιν τούτου, να ακυρώσει την απόφαση της Ευρωπαϊκής Επιτροπής της 23ης Μαΐου 2018, βάσει της αρχής της εθνικής αλληλεγγύης όπως έχει οριστεί από το Δικαστήριο της Ευρωπαϊκής Ένωσης (γενικής αρχής του δικαίου) και/ ή του άρθρου 9 της Συνθήκης για την Ευρωπαϊκή Ένωση,
               
            
                  —
               
               
                  και να αναπέμψει την υπόθεση στην αρμόδια αρχή,
               
            
                  —
               
               
                  να διατάξει τη λήψη όλων των απαιτούμενων εκ του νόμου μέτρων,
               
            
                  —
               
               
                  να καταδικάσει την καθής στα δικαστικά έξοδα,
               
            
                  —
               
               
                  να επιφυλαχθεί επί παντός νομίμου δικαιώματος, αξιώσεως και ενδίκου βοηθήματος του προσφεύγοντος.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής, ο προσφεύγων προβάλλει δύο λόγους.
      
                  1.
               
               
                  Ο πρώτος λόγος αντλείται από παραβίαση της αρχής της εθνικής αλληλεγγύης, όπως αυτή έχει οριστεί από το Δικαστήριο της Ευρωπαϊκής Ένωσης (στο εξής: ΔΕΕ), η οποία αποτελεί γενική αρχή του δικαίου. Συναφώς, ο προσφεύγων προβάλλει ότι, όπως έχει αποφανθεί το ΔΕΕ, ένα σύστημα το οποίο αφορά ειδική κατηγορία του πληθυσμού ή εργαζομένων δεν αποτελεί νομικό αλλά επαγγελματικό σύστημα ασφαλίσεως. Υποστηρίζει δε ότι, εν προκειμένω, λαμβανομένης υπόψη της υφιστάμενης δυσμενούς διακρίσεως σε βάρος των αυτοαπασχολουμένων που ασφαλίζονται υποχρεωτικά στο σύστημα κοινωνικής ασφαλίσεως αυτοαπασχολουμένων (στο εξής: RSI), ακόμη και σε περίπτωση μηδενικού ή ελλειμματικού κύκλου εργασιών, έναντι των λοιπών εργαζομένων όπως οι επιχειρηματίες, οι μισθωτοί ή και οι δημόσιοι υπάλληλοι, σαφώς δεν πρόκειται για νομικό σύστημα ασφαλίσεως.
                  Επίσης, ο προσφεύγων εκτιμά ότι η αρχή της αλληλεγγύης, στην οποία στηρίζεται, κατά το γαλλικό Δημόσιο, το RSI ως νομικό σύστημα κοινωνικής ασφαλίσεως, δεν τηρείται εν προκειμένω από το RSI, στο μέτρο που το Δημόσιο εισπράττει πάγιες εισφορές οι οποίες ανέρχονται σε ορισμένο κατ’ ελάχιστο ποσό, ακόμη και στην περίπτωση χαμηλού εισοδήματος. Περαιτέρω είναι δυνατή η μη καταβολή οποιασδήποτε χρηματικής αποζημιώσεως λόγω ασθενείας ή συντάξεως σε περίπτωση ελλείψεως επαρκών εισφορών ή και απλής καθυστερήσεως πληρωμής, κάτι το οποίο δεν ισχύει για τους λοιπούς Γάλλους εργαζομένους που είναι ασφαλισμένοι σε άλλο σύστημα κοινωνικής ασφαλίσεως.
               
            
                  2.
               
               
                  Ο δεύτερος λόγος αντλείται από παράβαση του άρθρου 9 της Συνθήκης για την Ευρωπαϊκή Ένωση, το οποίο κατοχυρώνει την ισότητα όλων των Ευρωπαίων πολιτών, στο μέτρο που είναι αδύνατο να υπολογιστεί η αξία των εισφορών στο RSI με αποτέλεσμα τη δυσμενή μεταχείριση των αυτοαπασχολουμένων, όπως ο προσφεύγων, έναντι των λοιπών Γάλλων εργαζομένων. Συνεπώς, θέτοντας την καταγγελία του προσφεύγοντος στο αρχείο, η Επιτροπή παραβίασε την αρχή της εθνικής αλληλεγγύης, όπως αυτή έχει οριστεί από το ΔΕΕ ως γενική αρχή του δικαίου, και παρέβη το άρθρο 9 της Συνθήκης για την Ευρωπαϊκή Ένωση, γεγονός το οποίο πρέπει να έχει ως συνέπεια την ακύρωση της αποφάσεώς της.